Udtalelse om integreret program til fordel for SMV og håndværksfagene (95/C 210/16)

Regionsudvalgets præsidium besluttede den 26. juli 1994 under henvisning til EF-traktatens artikel 198 C at udarbejde en udtalelse om integreret program til fordel for SMV og håndværksfagene.

Det forberedende arbejde henvistes til Regionsudvalgets Underudvalg 1 »Regionaludvikling - Økonomisk Udvikling - Finansielle Spørgsmål på Lokalt og Regionalt Plan«, som udpegede Albert Bore og Luigi Ricca til ordførere.

Regionsudvalget vedtog på sin 6. plenarforsamling den 1. og 2. februar 1995 (mødet den 1. februar 1995) følgende udtalelse.

I. Generelle bemærkninger

REGIONSUDVALGET

1. Udtrykker tilfredshed med Kommissionens bestræbelser på at forbedre tjenesteydelser til små og mellemstore virksomheder (SMV) og støtter fuldt ud de integrerede programmer til fordel for SMV og håndværksfagene (i det følgende dækker SMV både SMV og håndværksfagene).

2. Bifalder kraftigt Kommissionens udtrykkelige tilslutning til subsidiaritetsprincippet. Det er af afgørende betydning for effektiviteten og gennemførligheden af enhver foranstaltning at inddrage de lokale og regionale myndigheder og at tage hensyn til specifikke stedlige forhold.

3. Anerkender beskæftigelsesbidraget fra virksomheder med under 10 ansatte. Regionsudvalget understreger i denne forbindelse, at små og mellemstore virksomheder samt håndværksvirksomheder er grundpiller både i byernes og landdistrikternes økonomi og en væsentlig faktor i byernes og landsbyernes udvikling.

4. Accepterer, at en tjenesteydelsessektor, hvor SMV er dominerende, stadig er et område med beskæftigelsespotentiale, og at SMV på grund af deres overvejende regionale og lokale forankring er mindst følsomme over for international konkurrence.

5. Er enig i, at SMV beskæftiger unge og kvinder lettere end storvirksomheder, hvor der findes beskæftigelses- og uddannelsesmæssige skranker, og at SMV er mere tilbøjelige til at beskæftige deltidsarbejdskraft, hvilket gør jobdeling mulig. Fuldtidsbeskæftigelse bør være målet, hvor det er muligt, og både fuldtids- og deltidsbeskæftigelse skal aflønnes på linje med principperne i socialprotokollen i EU-traktaten.

6. Er enig i, at storvirksomheders praksis med at overføre og uddelegere tjenesteydelser eller produktion til SMV-sektoren er med til at fremme SMV's udvikling og derved opretholde beskæftigelsen, og anerkender, at storvirksomheder stadig er inde i omstrukturering, decentralisering og »outsourcing«.

7. Støtter ikke det synspunkt, at SMV er veludrustede til at tackle de udfordringer, de står over for, men accepterer, at der ligger et stort marked for dem. De har dog stadig mange problemer at overvinde, før de kan betegnes som veludrustede.

8. Støtter bemærkningen om, at det komplekse juridiske og administrative miljø påvirker SMV i ugunstig retning, og er enig i, at der hviler en tung byrde på de selvstændige. SMV må i videst muligt omfang aflastes for administrative opgaver. Med hensyn til tilpasningen til det indre marked er der stadig lang vej igen for SMV og Fællesskabet.

9. Henviser til, at SMV's adgang til Fællesskabets finansieringsinstrumenter i afgørende grad afhænger af, at SMV gøres bekendt med støttemulighederne. Det integrerede program bør derfor lægge mere vægt på samarbejde med brancheforeninger, handelskamre og kreditinstitutter.

10. Henleder opmærksomheden på, at der i ansøgningsvilkårene bør tages hensyn til SMV's forudsætninger. Det er således afgørende vigtigt, at information og indgivelse af ansøgning kan ske på det pågældende nationale sprog.

11. Er enig i, at SMV stadig har svært ved at opnå den rigtige form for finansiering, som passer på deres forskellige udviklingsfaser.

12. Understreger betydningen af SMV's strukturelle svaghed i deres managementformåen, som er et område, der fortjener større opmærksomhed, dersom vi skal gøre fremskridt og nå frem til en SMV-sektor, som kan stå på egne ben.

13. Støtter fuldt ud det integrerede program, hvis målsætninger er:

a) at lempe de byrder, der hviler på virksomhederne og især SMV på grund af kompleksiteten i det administrative og juridiske miljø;

b) at søge at løse virksomhedernes finansieringsproblemer;

c) at støtte virksomhederne i deres bestræbelser på at klare de indviklede ledelsesopgaver og udvikle strategiske retningslinjer - specielt eftersom størsteparten af ledelsesfunktionerne i de små virksomheder varetages af virksomhedslederen selv.

Anerkender, at man på konferencen om »Gateways to Growth« i Birmingham forsøgte at sammenligne de eksisterende SMV-foranstaltninger, hvorefter en række lande vedtog love eller udkast til regelsæt om SMV-udvikling.

14. Støtter det synspunkt, at hovedmålene er SMV-deltagelse i det indre marked og lettelse af virksomhedernes europæisering.

15. Anerkender, at Kommissionen prioriterer vækst, og at de fleste tiltag af betydning for SMV's jobskabelsespotentiale ikke kun er af national oprindelse, men at også lokale og regionale tiltag spiller en væsentlig rolle.

16. Understreger, at programmet også skal fremme SMV's vækst af hensyn til konkurrenceevnen og forsknings- og udviklingsindsatsen og for at udfylde de huller, strukturkrisen har efterladt i nettet af store industrivirksomheder.

17. Er enig med Kommissionen i, at fællesskabsinitiativer, eftersom de koncentreres i mindre udviklede regioner, særlig i mål nr. 1-regioner, ikke til fulde mobiliserer hele det jobskabelsespotentiale, som SMV rummer. Lige så lidt som en succesrig regionalpolitik kan begrænses til en politik, der kun sigter mod små og mellemstore virksomheder, lige så lidt kan en politik for små og mellemstore virksomheder begrænse sig til udelukkende at omfatte ugunstigt stillede regioner; hvis SMV-politikken rettes mod hele Fællesskabets område, vil den i kraft af det indbyrdes samspil mellem regionerne også afstedkomme positive impulser i problemregionerne. Regionsudvalget peger på vigtigheden af, at SMV i EU's ydre grænseområder og fjernregioner er levedygtige og understøttes, og fremhæver de fordele, som SMV i Europa har af grænseoverskridende handel mellem tredjelande og virksomheder i EU.

18. Specielt skal understreges følgende målsætninger af særlig relevans for SMV-sektoren:

- anvendelse af den bedste praksis fra de forskellige medlemsstater, specielt fra visse nøgleregioner, når det gælder administrativ og skattemæssig behandling og støtteordninger for SMV; i konsekvens heraf må der foretages en seriøs og målrettet sammenligning af de forskellige landes og regionale og lokale myndigheders systemer, så at deres konkrete erfaringer kan overføres og med fordel udnyttes andre steder,

- kortlægning af de egenskaber og eksempler på »god praksis«, der er kendetegnende for hurtigtvoksende virksomheder i specifikke regioner, og udvikling af passende tiltag med henblik på at overføre disse til alle SMV,

- bedre synliggørelse af de komplicerede og mangeartede støtteordninger, der er i Den Europæiske Union for SMV-sektoren, for at lette adgangen til dem og integrere de forskellige ordninger.

19. Anerkender den vigtige rolle, som Den Europæiske Union og medlemslandene spiller ved at skabe en ramme for SMV-vækst, især ved at lette de juridiske og administrative byrder og forbedre adgangen til finansiering. For SMV forekommer disse myndigheder imidlertid ofte at være langt væk. Lokale og regionale myndigheder spiller en nøglerolle ved at stimulere væksten og oprettelsen af SMV, og deres strategier for økonomisk udvikling understreger betydningen af denne rolle i lokalsamfundet. Disse udviklingsstrategier tager hensyn til behovene i den regionale økonomi og på det lokale arbejdsmarked. De regionale og lokale myndigheder kan bidrage med erhvervslokaler, rådgivningstjenester, eksportrådgivning og -fremme, uddannelse, rådgivning om markedsføring og teknologioverførsel, kontakter mellem erhvervsliv/uddannelsesinstitutioner og beskæftigelsestiltag med henblik på at skabe varige arbejdspladser.

20. Konstaterer, at der i det integrerede program satses kraftigt på konsultation mellem medlemsstaterne som et middel til at nå nogle af de mål, der er opstillet. Dette kan betyde, at nogle af de beskrevne mekanismer i praksis vil vise sig at være uigennemtænkte og uden effekt. På den anden side er det muligt, at risikoen for bureaukrati og manglende beslutningstagning kan afværges, hvis der er en præcis målsætning for den enkelte konsultation - dvs. hvis man tackler et konkret problem med en specifik tilgang - og hvis der gøres brug af effektive, teknisk egnede repræsentationskanaler.

II. Integreret program, en ny fremgangsmåde

REGIONSUDVALGET

21. Godkender grundlæggende programmet, som skal samle de forskellige nye og eksisterende initiativer inden for en overordnet ramme med henblik på at sikre deres sammenhæng og synlighed.

22. Udtrykker tilfredshed med forslagene om at skabe stærkere partnerskaber mellem samtlige berørte parter for at opnå større sammenhæng i aktionerne.

23. Finder det afgørende vigtigt, at EU i højere grad støtter brancheforeningerne i løsningen af deres opgaver.

III.

Fra den første til den anden generation af erhvervspolitik

Den eksisterende ramme

REGIONSUDVALGET

24. Tager til efterretning, at der allerede eksisterer en bred vifte af EU-tiltag til fordel for SMV med et program, hvis formål er at fremme virksomhedernes, navnlig SMV's europæisering og internationalisering.

25. Observerer, at tiltagene til fordel for SMV ikke altid omfatter håndværket, som imidlertid også bør være berettiget til samtlige interventioner.

26. Understreger nødvendigheden af, at SMV i servicesektoren modtager samme form for egnet, selektiv støtte som vareproducerende SMV.

27. Anerkender, at EU i sin politik i den seneste tid har rettet en større del af sin opmærksomhed mod SMV og håndværkets problemer ved at iværksætte forskellige aktioner og afsætte flere ressourcer, uden at de dog kan siges at være tilstrækkelige.

28. Noterer sig, at EU-initiativet til fordel for SMV i form af støtte fra strukturfondene kun delvis opfylder de krav, Rådet opstillede i november 1993, og kun et stykke hen ad vejen svarer til retningslinjerne i hvidbogen.

29. Kan tilslutte sig opfordringen om, at man med det nye integrerede program tager skridtet til den anden generation af erhvervspolitik, og vil her pege på et principielt problem: udviklingspolitikken, specielt den, der er rettet mod SMV og håndværket, må ikke føre til alt for mange initiativer og virkemidler og dermed udvanding i indsatsen - i stedet bør man rationalisere og bringe orden i de allerede eksisterende ordninger. En forudsætning for en bedre og mere effektiv udnyttelse af de knappe disponible ressourcer er, at de eksisterende støtteinstrumenter gøres mere synlige og koordineres bedre, at adgangen til dem lettes, og at der sættes ind over for hindringer af administrativ art.

30. I det øjemed henstiller Regionsudvalget, at de konkrete tiltag, der foreslås, følges op af bevillinger, som indebærer en mere effektiv understøttelse af interventionerne.

31. Udtrykker tilfredshed med den foreslåede evaluering og rapport om fremtidig indsats, som Kommissionen skal forelægge om de forskellige net vedrørende Euro-Info-Centre og Europæiske Informationscentre-net (EIC).

32. Henstiller, at alle programmer og initiativer af betydning for SMV behandles i en tilsyns- og evalueringsrapport, som skal udsendes årligt, og at dette dokument stilles til rådighed for Udvalget.

33. Støtter Fællesskabets fortsatte inddragelse i INTERPRISE- og EUROPARTENARIAT-programmerne, som er særligt nyttige i henseende til direkte kontakter mellem virksomhederne i det indre marked.

34. Støtter resolutionen fra memorandummet »SMV - motoren i den europæiske vækst«, som efterlyser et stærkere partnerskab mellem alle de parter, der er involveret i SMV's udvikling, især på regionalt plan, så man opnår større sammenhæng mellem aktionerne ().

35. Udtrykker tilfredshed med Rådets beslutning om at yde EIB-lån med rentegodtgørelse, idet det vel at mærke må være en forudsætning, at der tages skridt til at sikre, at mindre virksomheder og mikrovirksomheder har effektiv adgang til disse lån.

36. Udtrykker tilfredshed med lanceringen af et fællesskabsinitiativ, som skal bistå SMV, men påpeger, at der må tages særligt hensyn til de vanskeligheder, som mål nr. 1-områderne har med at tackle den globaliserede økonomis komplekse udfordringer.

37. Er enig i indførelsen af LEONARDO-programmet, men mener, at effektiviteten, sammenhængen og synligheden vil blive forbedret, hvis man fastholder de eksisterende programnavne frem for at udvikle nye.

38. Foreslår, at der foretages en evaluering af de eksisterende programmer, og anbefaler, at man - hvor resultaterne er positive - introducerer afledte programmer frem for at udvikle nye.

39. Hvor beføjelser lægges ud til lokale og regionale myndigheder, må det sikres, at der er tilstrækkelige tilhørende bevillinger og beføjelser til at rejse kapital.

40. Er enig i, at de forskellige initiativer både skal være omfattende og supplere hinanden, og at sammenhængen og synligheden vil blive forbedret gennem bedre koordinering.

41. Udtrykker tilfredshed med den foreslåede forenkling af det juridiske og administrative miljø, som SMV skal arbejde i.

IV. De nye aktioner

REGIONSUDVALGET

42. Er enig i, at den bedste måde, hvorpå man kan støtte virksomhedernes evne med hensyn til at oprette og opretholde arbejdspladser, er ved at skabe et juridisk og administrativt miljø, der kan begunstige oprettelse og udvikling af virksomheder.

43. Opfordrer Kommissionen til at være opmærksom på SMV's interesser, når nye love forberedes.

44. Er enig i, at medlemsstaterne bør tilskynde til udveksling af informationer og erfaringer. Som vigtige aktører i den økonomiske udvikling må de lokale og regionale myndigheder nødvendigvis spille en fremtrædende rolle i forbindelse med disse udvekslinger, så god praksis udbredes til alle dele af Unionen.

45. Udtrykker tilfredshed med Kommissionens forslag om at nedsætte en gruppe af medlemsstater/organisationer, der har en kompetence eller en funktion inden for administrativ forenkling.

46. Mener, at der tilkommer i særdeleshed de lokale myndigheder en vigtig regulerende rolle, ikke blot på det regelgivende plan, men også i kraft af deres muligheder for at skabe rammebetingelser, der fremmer etableringen af SMV og imødekommer sektorens produktions- og innovationsbehov.

47. Anser det for ønskeligt, at der etableres et »Internt EU-Forum«, der skal fungere som clearingcentral for alle nye initiativer og bistå EU-myndighederne med formuleringen af forslag.

V. Samordning af initiativer til støtte for virksomhederne

REGIONSUDVALGET

48. Erkender, at samtlige medlemsstater råder over en imponerende vifte af foranstaltninger til støtte af virksomhederne, og at SMV's livscyklus anerkendes i støtteprogrammerne.

49. Er enig i, at SMV'er taber modet, når de oplever de mange vanskeligheder ved at indhente oplysninger om støttemulighederne og de komplicerede støtteprocedurer; de har i særdeleshed tendens til at betvivle enhver ekstern instans' evne til at hjælpe dem.

50. Accepterer, at de SMV, som søger ekstern støtte, har en meget højere overlevelsesrate end dem, der ikke søger om sådan støtte. Påpeger, at nok er der behov for et langsigtet forhold til SMV, men der forudsættes en hårfin balance, så der ikke opstår afhængighed.

51. Støtter de foreslåede rådgivningstilbud til virksomhederne omkring de forskellige aspekter af deres daglige drift.

52. Accepterer forslaget om samordningsforummet for tjenester til virksomhederne og udtrykker tilfredshed med enhver forskning i effektivitet og ressourcekoncentration, som kan fremhjælpe og udvikle SMV-vækst.

53. Efterlyser forskning i arbejderkooperativer og lokale kooperativer inden for EU og støttemekanismer, som kan ophjælpe etableringen af sådanne.

54. Henstiller, at hvor tilsyn og evaluering er mulig, bør der ske regelmæssig rapportering til paneler, som anbefales i dette dokument.

55. Opfordrer til udveksling af erfaringer med henblik på at øge kendskabet til markederne. En sådan erfaringsudveksling er i stigende grad nødvendig for virksomhederne, hvis de skal udnytte fordelene ved det indre marked.

56. Anmoder om, at Kommissionen sikrer SMV konkret understøttelse i forbindelse med indførelsen af miljøstyrings- og miljørevisionssystemer og i forbindelse med implementeringen af miljørevisionsforordningen af 1993. Støttemekanismer bør etableres i fjernt beliggende landdistrikter, som lider under miljøtiltag, f.eks. stigende priser på brændsler og brændstoffer.

57. Er enig i, at der kræves samordnede aktioner for at tilskynde virksomhederne til at gøre øget brug af informations-, uddannelses- og rådgivningstjenester.

58. Er enig i, at en minimering af antallet af programmer vil bidrage væsentligt til synliggørelse af programmerne og til større målrettethed. Regionsudvalget mener, at lokale og regionale myndigheder kan spille en vigtig rolle ved at øge disse programmer synlighed og målrettethed, og at de i kraft af deres nære kontakt med SMV kan udgøre et bindeled mellem SMV og Den Europæiske Union.

VI. Forbedring af erhvervsmiljøet - bedre vilkår ved overdragelse af virksomheder

REGIONSUDVALGET

59. Tilslutter sig til fulde det integrerede programs understregelse af, at det er nødvendigt at indføre foranstaltninger, som letter virksomhedsoverdragelser, så man kan bevare systemet af SMV og håndværksvirksomheder med tilhørende arbejdspladser. Overdragelsesproblematikken er en stor hindring for udviklingen af SMV og en alvorlig hæmsko for deres evne til at skabe job og planlægge langsigtet.

60. Gentager kravet om en udbygning af rådgivningstjenesterne over for disse virksomheder, så der inden for rammerne af medlemsstaternes samordnede aktion for tjenester til virksomhederne kan formuleres en overdragelsesstrategi. Regionsudvalget understreger behovet for at understøtte de regionale og lokale myndigheder i deres grundlæggende rolle som leverandører af service, der i stadig højere grad er gearet til de krav, der stilles til produktionen og innovationen i SMV-sektoren.

61. Finder det livsvigtigt at forbedre SMV's juridiske og fiskale miljø ved at fjerne de juridiske og skattemæssige hindringer, som den nationale regelgivning skaber.

62. Understreger behovet for at lette formidlingen af de bedste metoder fra nogle medlemsstater og for specielt at arbejde på:

a) at gøre det nemmere at videreføre en enkeltmandsejet virksomhed eller et ansvarligt selskab i tilfælde, hvor virksomhedslederen eller en parthaver dør;

b) at fremme omdannelsen af virksomheder under punkt a) til kapitalselskaber med henblik på overdragelse;

c) at lempe de administrative formaliteter og de dermed forbundne omkostninger, så SMV kan overgå til aktieselskabsform, uden at parthaverens eller tredjemands interesser skades;

d) at lempe de skattebyrder, der hviler på arvinger, som skal videreføre virksomheden.

63. Finder det nødvendigt via en egnet aktion at imødegå problemet omkring dobbeltbeskatning af arv i tilfælde, hvor afdøde, arvingen og aktiverne befinder sig i forskellige medlemsstater.

64. Finder, at en henstilling er et temmeligt svagt instrument til udmøntning af dette initiativ, og forestiller sig, at man kunne udforske overdragelsesinstrumenterne (forskellige former for incitamenter eller gratis bistand) i de mest avancerede modeller (som vil blive blotlagt under konsultationsrunderne) og på den baggrund udforme andre former for aktioner end blot en henstilling.

65. Bifalder Kommissionens bestræbelser på at belyse forskellige programmers indvirkning på virksomhederne og konstaterer med tilfredshed, at der gennemføres konsekvensbedømmelser.

66. Er enig i, at omkostninger og andre administrative byrder ved at efterleve EU-lovgivningen er store for SMV's vedkommende, og at vilkårene ved overdragelse af virksomheder bør forbedres.

67. Hilser rådgivningstjenesterne for iværksættere velkommen og er enig i, at disse ikke i sig selv sikrer vellykkede overdragelser.

68. Støtter Kommissionens planer om at udbrede kendskabet til de bedste metoder fra forskellige lande, uden at medlemslandene dermed pålægges strenge vilkår. På baggrund af den aktuelle beskæftigelsessituation i Fællesskabet er Regionsudvalget af den opfattelse, at der er behov for en intensivering af de nationale tiltag af hensyn til en forbedring af jobmulighederne.

69. Bifalder Kommissionens planer om høring af de berørte parter vedrørende et bedre juridisk og fiskalt miljø for overdragelse af virksomheder.

70. Bifalder Kommissionens forslag om at forbedre det fiskale miljø for SMV for at fjerne de værste hindringer for deres udvikling og gøre det muligt at skabe et miljø, der fremmer jobskabelse gennem lokale serviceordninger.

71. Bifalder Kommissionens bestræbelser på at skabe nye arbejdspladser inden for hidtil uudnyttede områder som hjemmeservice og miljøbeskyttelse.

72. Ser frem til at modtage den objektive analyse af veje og midler til at støtte udviklingen af sådanne serviceaktiviteter - på en sådan måde, så der ikke opstår konflikter i forhold til eksisterende virksomheders interesser på området.

VII.

Bedre fiskalt miljø for SMV

REGIONSUDVALGET

73. Konstaterer, at en bedre skattemæssig behandling af SMV er et prioriteret mål (sammen med tiltagene i nedenstående punkt 104) i det integrerede program. Skal SMV's vækst- og beskæftigelsespotentiale udnyttes til fulde, er det nødvendigt at styrke sektorens selvfinansieringsevne, fremme dens adgang til eksterne finansieringskilder og mindske dens administrative byrder.

74. Tilslutter sig i den sammenhæng de opstillede målsætninger:

a) en skattebehandling af enkeltmandsejede virksomheder og ansvarlige selskaber, som bringes på linje med og afbalanceres i forhold til den skattemæssige behandling af kapitalselskaber af samme størrelse;

b) en skatteligning for investorer og især fonde af risikovillig kapital, som fjerner den dobbeltbeskatning, der i SMV's tilfælde kan forekomme i finansieringskæden;

c) fjernelse af de skattemæssige og administrative byrder, der kan virke som en lænke om foden på SMV, der ønsker at udvide deres aktiviteter i form af etablering af fast driftssted i andre medlemsstater;

d) samordning og, hvor det er muligt, forenkling af SMV's indberetninger og betalingsordninger vedrørende skat og social sikring.

75. Understreger, at en harmoniseret skattemæssig behandling af SMV samtidig vil medvirke til at forhindre unfair konkurrence mellem regionerne om investeringerne.

76. Er enig i, at den nuværende momsordning trænger til revision.

77. Foreslår, at Kommissionen undersøger muligheden af selektiv anvendelse af nedsat selskabsskattebetaling for SMV.

78. Finder, at en henstilling er for svagt et instrument, hvis der skal følges effektivt op på forslaget til en meddelelse om en forbedring af beskatningsvilkårene.

VIII.

Stramme betalingsfrister virksomhederne imellem

REGIONSUDVALGET

79. Kan tilslutte sig Kommissionens vurderinger vedrørende virkningerne af forsinkede betalinger, der øger de finansielle og administrative byrder, gør hele det økonomiske mønster mere sårbart og truer talrige virksomheders eksistens.

80. Er enig i nødvendigheden af, at der træffes foranstaltninger, som pålægger overholdelse af betalingsfrister og dermed dæmmer op for, at virksomheder systematisk søger at optimere deres økonomistyring gennem forsinkede betalinger.

81. Peger på nødvendigheden af at fremme finansielle instrumenter, der er tilpasset SMV-sektorens vilkår, og af at iværksætte en »pakke« af både juridiske og praktiske foranstaltninger for at forbedre situationen.

82. Kan tilslutte sig Kommissionens forslag og pålægger den at supplere de foreslåede initiativer (henstilling, fælles aktion for alle medlemsstater for hurtigere opnåelse af et eksekutionsgrundlag til inddrivning af ubestridte fordringer osv.) med konkrete sanktioner for virksomheder, der ikke efterlever dem (f.eks. tab af retten til andre lempelser for SMV).

83. Undersøger gennemførligheden af at vedtage »normer for god praksis« i forbindelse med forsinkede betalinger ved at basere sig på praksis i de to medlemsstater, der fremviser de bedste resultater.

84. Foreslår, at medlemslandene omgående sørger for, at alle betalinger fra den offentlige sektor til SMV udføres inden for den fastlagte kontraktperiode.

85. Anerkender, at støtte til SMV's udvikling og tilpasning er af central betydning for et velfungerende, konkurrencedygtigt indre marked.

86. Bifalder fællesskabsinitiativer, som hjælper virksomhederne med at klare det administrative og juridiske miljø, integrerer innovation og modernisering og specielt giver prioritet til de nyeste ledelsesmetoder som led i en mere strategisk fremgangsmåde for udvikling af SMV.

87. Støtter fremlagte programmer såsom det 4. FTU-rammeprogram og LEONARDO-programmet, som er en grundlæggende katalysator i et samfund i forandring. Regionsudvalget er imidlertid bekymret over SMV's ringe deltagelse i tidligere programmer og finder, at det må tilstræbes at opnå større deltagelse fra SMV i de nye programmer. SMV's deltagelse i FTU-programmer er specielt vigtig, da teknologiintensive SMV kan fremvise gode resultater med hensyn til vækst og jobskabelse. Skal udbyttet optimeres, er det påkrævet, at den finansielle støtte til uddannelse tager form af en helhedspræget frem for en supplerende indsats.

88. Støtter arbejdet i forbindelse med etableringen af »informationsselskabet«, som vil muliggøre forbedringer af SMV's virksomhedsledelse, give adgang til avancerede telematiktjenester og lette formidlingen af fremtidens teknologi til SMV.

89. Tilslutter sig fuldt ud hvidbogens tre hovedmål, dvs. nemmere adgang til finansiering og kreditgivning, støtte til samarbejde virksomhederne imellem og støtte til bedre kvalitet i ledelsen.

90. Støtter samarbejde mellem virksomheder og anser det for vigtigt at opfordre til partnerskaber og alliancer mellem europæiske virksomheder, hvis fordelene ved det indre marked skal udnyttes fuldt ud.

91. Finder det nødvendigt at hjælpe SMV og håndværkssektoren med at søge og få adgang til nye markeder.

92. Er enig i, at opfølgning og støtte tæt på virksomhederne er nødvendig i partnerskabernes og alliancernes første faser for at hjælpe virksomhederne igennem en kompliceret proces.

93. Er enig i, at der bør opfordres til virksomhedsnet mellem højtudviklede og mindre udviklede regioner.

94. Mener, at adgangen til offentlige licitationer åbner nye muligheder for SMV, men at der stadig er lang vej igen, før der kan oprettes transnationale partnerskaber mellem virksomheder.

95. Mener, at underleverancer er et nøgleelement i udviklingen af nye relationer i erhvervslivet og spiller en større og større rolle for virksomhedernes konkurrenceevne.

96. Er enig i, at en samlet strategi er nødvendig for kvalitetsstyring og modernisering af styringssystemer og produktionsapparater, hvis SMV skal øge og opretholde deres andel af verdensøkonomien.

97. Mener, at et tættere samarbejde mellem ordregivere og underleverandører gennem f.eks. fagudstillinger arrangeret ud fra ordregivernes tilbud og bedre samarbejde mellem underleverandør/SMV vil forbedre SMV's muligheder betydeligt inden for sektorer, hvor der sker store forandringer.

98. Hilser denne lejlighed velkommen til at samarbejde med Kommissionen vedrørende udviklingspoler (promotion centres) for underleverancer baseret på udviklingen af komplementariteten mellem økonomiske regioner.

99. Anerkender, at det i mange tilfælde er virksomhedslederne selv, som udfører de fleste ledelsesfunktioner, selv om de ikke altid har de færdigheder og kvalifikationer, som er nødvendige for løsningen af mere teknisk prægede opgaver.

100. Er enig i, at der er behov for et bedre udbud af rådgivning om forskellige aspekter ved den daglige ledelse, og i nytteværdien af en europæisk standard, der definerer de kvalitetskriterier, der skal overholdes af de konsulenter, som ønsker at deltage i programmerne.

IX. Støtte til bedre kvalitet i ledelsen

REGIONSUDVALGET

101. Støtter programmer, som stiller ekspertise til rådighed for SMV, der indleder en vækstfase.

102. Mener, at Euromanagement-projektet er et værdifuldt bidrag til udviklingen af SMV, men ønsker oplysninger om resultaterne af dette program og af de projekter, der især vedrører kvalitet og certificering.

103. Efterlyser flere oplysninger om PLATON-programmet med henblik på at vurdere, hvordan fordelene ved dette program bedst kan udnyttes på nationalt og regionalt plan.

X. Nemmere adgang til finansiering og lånoptagning

REGIONSUDVALGET

104. Tager til efterretning, at adskillige finansielle instrumenter står til rådighed for SMV, men konstaterer, at kreditformidlingsproblemer fortsat er den største hæmsko for SMV's investeringsindsats. Regionsudvalget forventer, at medlemsstaterne forbedrer deres egne finansieringsfremmeprogrammer.

105. Minder om, at hvidbogen kræver, at der sker en styrkelse og en bedre fordeling af de finansielle midler, der stilles til rådighed for SMV, og at der tages initiativ til at forbedre forholdet mellem finansieringsinstitutterne og SMV, så der i højere grad stilles privat finansiering til rådighed for SMV og tilbydes en bredere vifte af bedre tilpassede finansieringsinstrumenter.

106. Stiller sig positivt til det integrerede programs aktioner med henstilling om:

a) at sikre, at de samlede ressourcer, der stilles til rådighed for SMV og håndværkssektoren, fastholdes;

b) særligt at rette opmærksomheden mod reglerne for iværksættelse af de til rådighed stående finansieringsinstrumenter og at sikre en bredere kreds af virksomheder adgang til dem ved at forenkle procedurerne, nedbringe administrationsomkostningerne og gøre interventionsreglerne smidigere;

c) gennem en bred informationsindsats at øge kendskabet til de eksisterende finansieringsmuligheder og til adgangsbetingelserne ved at gøre det enkelte tilbud så synligt som muligt og lægge foranstaltningerne ud til det lokale/regionale plan, hvor SMV og håndværksvirksomheder typisk opererer;

d) at lade lettere adgang for SMV til ny teknologi og en forhøjelse af deres investeringskvote indgå blandt prioriteterne for at fremskynde produktfornyelser og indførelse af nye produktionsmetoder;

e) at afsætte flere ressourcer til etablering af selvstændig virksomhed, især med henblik på unge og ledige, herunder også i form af garantistillelser, samt

f) at være opmærksom på, at incitamenter af finansiel art som hovedregel skal bruges til at rette op på indtjeningen, til investeringer og til innovationer, og ikke blot gå til finansielle investeringer.

XI. Konklusioner

REGIONSUDVALGET

107. Hilser det integrerede program til fordel for SMV og håndværksfagene velkommen. Programmet samler ikke blot forskellige initiativer i en fælles ramme, og sikrer dermed initiativernes sammenhæng og synlighed, men afspejler også det store behov for etablering af tættere partnerskaber mellem alle, som har at gøre med udviklingen af SMV-sektoren.

108. Er enig i, at de foreslåede foranstaltninger vil bidrage til at opfylde hvidbogens målsætninger om vækst og konkurrenceevne og forbedre beskæftigelsessituationen, men mener, at flere oplysninger om overvågning og evaluering af programmerne er nødvendige for, at Regionsudvalget kan deltage fuldt ud i udformningen af sådanne tjenester og programmer.

Bruxelles, den 1. februar 1995.

Jacques BLANC

Formand for

Regionsudvalget

() Se det belgiske formandskabs memorandum: »SMV - motoren i den europæiske vækst«.